Институт за интелектуалну својину Босне и Херцеговине, у сарадњи са пројектом „ЕУ подршка правима интелектуалне својине“, којег финансира Европска унија, позива студенте и ученике средњих школа, као и све друге грађанке и грађане, држављане БиХ, старости између 15 и 25 година, да се пријаве на

**ЈАВНИ КОНКУРС**

**за визуелни и/или текстуални приказ теме „Изградимо бољу будућност уз иновације, креативност и интелектуалну својину“**

Свјетски дан интелектуалне својине обиљежава се 26. априла сваке године са циљем подизања свијести о улози коју права интелектуалне својине имају у подстицању иновација и креативности. Посебан значај се поклања младим и њиховом потенцијалу да пронађу нова и боља рјешења која подржавају транзицију у одрживу будућност.

Широм свијета, млади људи успјешно одговарају на изазове управо помоћу иновација, користећи своју енергију и домишљатост, радозналост и креативност како би креирали бољу будућност. Иновативни, проактивни и креативни умови помажу у креирању промјена, потребних да бисмо кренули у одрживију будућност.

Овогодишња тема Свјетског дана интелектуалне својине је „Интелектуална својина и млади: Иновације за бољу будућност” и слави иновације и креативност младих.

Са циљем да обиљежимо Свјетски дан интелектуалне својине у БиХ, позивамо вас да учествујете на јавном конкурсу. Радови треба да на креативан и иновативан начин илуструју тему „Изградимо бољу будућност уз иновације, креативност и интелектуалну својину.“

Радови се требају доставити искључиво у дигиталном формату без обзира на медиј и технике кориштене током продукције рада. Само  радови у дигиталном формату, било да је ријеч о цртежу, слици, графици, колажу, скулптури, фотографији, инсталацији, видеу, тексту, дигиталној умјетности или графичком дизајну, биће узети у разматрање.

Радови се, уз попуњен пријавни образац, који је саставни дио овог позива, шаљу електронским путем у периоду од  **28. 03. 2022. године** до **18. 04. 2022. године** на сљедећу имејл адресу: **ipday2022@ipr.gov.ba.**

Критеријуми рада:

* аутори требају имати сва права над радом, и у случају да користе садржај треће стране требају имати њихово одобрење;
* визуелни радови не смију имати водени жиг или сличне ознаке.

Заинтересовани учесници на конкурс достављају рад у дигиталној форми који задовољава сљедеће техничке услове:

Визуелни рад

* резолуција 300 дпи,  величина дуже странице највише 20 цм, формат ЈПЕГ, квалитет 10, максимална величина слике 2 МБ. Фајл именовати: Презиме\_Име или Презиме\_Име\_назив\_рада.

Писани текст

* до двије картице текста (под картицом текста се подразумијева 1.800 знакова са размацима), фонт тајмс њу роман, проред 1.5, фонт 12, ПДФ формат.

Видео

* МП4 формат, дужине од 30 до 90 секунди;
* уз видео доставити и транскрипт видеа.

Уз сваки рад морају бити достављени и подаци за контакт: име, презиме, адреса, број телефона, имејл.

Сваки учесник може као појединац послати један рад и може конкурисати са још једним радом као дио групе аутора. Када конкурише група аутора, један коаутор подноси пријавни образац и он у даљој комуникацији заступа групу аутора. На конкурс се могу пријавити само оригинални радови који раније нису јавно публиковани.

На конкурс се могу пријавити сви грађани БиХ, који су на датум затварања овог позива (18. 04. 2022.) старости између 15 и 25 година.

Напомена: Упосленици Института за интелектуалну својину Босне и Херцеговине, као и чланови њихових ужих породица, односно особе које су повезане са организацијом конкурса немају право учешћа.

Одлучујући фактор у одабиру радова биће успјешно артикулисање тематике и визуелног садржаја, иновативност и умјетнички квалитет радова.

Жири ће бити састављен од 3 упосленика Института за интелектуалну својину Босне и Херцеговине.

Жири ће додијелити три прве награде (три лаптопа). Награде ће бити уручене на догађају обиљежавања Свјетског дана интелектуалне својине 26. 04. 2022. године у Мостару.

Одлука о награђеним радовима биће објављена најкасније до 22. 04. 2022. године на веб страници Института за интелектуалну својину Босне и Херцеговине [www.ipr.gov.ba](http://www.ipr.gov.ba).

**ПРИЈАВНИ ЛИСТ**

Име и презиме: ­­­­­­­­­­­­­­­­­­­

Датум рођења:

Адреса:

Контакт телефон:

Контакт имејл:

Кратка биографија (занимање, образовање, умјетничко-креативно искуство):

Назив рада:

Техника/Димензије/Година израде:

Основни подаци о коауторима у случају да рад подноси група аутора: имена и презимена, датум рођења, кратке биографије:

Попуњавањем ове пријаве, потврђујем да сам прочитао/ла и прихватио/ла правила конкурса. Потврђујем да рад није јавно публикован те да сам га добровољно ставио/ла на располагање Институту за интелектуалну својину, пројекту ЕУ подршка правима интелектуалне својине и Делегацији Европске уније у БиХ за потребе промотивних активности везаних за заштиту права интелектуалне својине u Босни и Херцеговини.

Мјесто:

Датум: